מסע בין כוכבים: הסדרה המקורית

אודות הסדרה

בשנת 1960 העלה רודנברי רעיון לסדרת טלוויזיה מדע בדיונית בשם "מסע בין כוכבים", שמתרחשת על סיפון ספינת חלל בין-גלקטית שמטרתה לחקור את הגלקסיה. מה שהשפיע על החלטתו של רודנברי ליצור את הסדרה היו כמה סיפורי "ספרות זולה" כמו "The Voyage of The Space Beetle" מאת א. אי. ואן ווט, סיפורי המרתון של אריק פרנק ראסל, כמו גם סרט המדע בדיוני משנת 1956, "הכוכב האסור". ראויה לציון גם סדרת המדע בדיוני משנת 1954, "Rocky Jones, Space Ranger", ממנה לקוחים מספר אלמנטים. אמנם היא מהווה חלק מז'אנר אופרת החלל, אך הייתה מתוחכמת פחות ממה שרודנברי התכוון לבטא בסדרת "מסע בין כוכבים". רודנברי אף לקח אפיונים המתוארים בספרי הוריישיו הורנבלואר, שבהם קפטן אמיץ השתמש בסמכותו במהלך משימות בעלי מטרה אצילית. לדבריו, קפטן קירק תיפקד כ"הורנבלואר בחלל". במשך זמן זה, היה לרודנברי ניסיון רב בכתיבת מערבונים שהיו פופולריים מאוד בתקופה זו, ובעקבות שידור המערבון "Wagon Train" – שמתרחש לאחר מלחמת האזרחים האמריקנית ומגולל מסע משפחות ממיזורי אל קליפורניה – הוא תיאר את הסדרה כ"שיירת עגלות אל הכוכבים" (Wagon Train to the Stars).
בשנת 1964, רודנברי חתם על עסקת שידור לשלוש שנים עם "אולפני דזילו" (אולפן עצמאי בבעלותם של לוסיל בול ודזי ארנז). בפרק הפיילוט שנקרא "הכלוב" ("The Cage") כיכב ג'פרי האנטר כקפטן כריסטופר פייק. בימים בהם הפרדה גזעית הוכרה בהדרגה ברחבי ארצות הברית, רודנברי הרכיב את צוות הספינה כמכלול של לאומים בני מינים מעורבים, בהתאם להשערתו כי דעות קדומות על-בסיס גזענות ואפליה מינית אינם קיימים במאה ה-23. הוא הציג גם גזעים רבים של חוצנים, כמו ספוק החצי אנושי-חצי וולקני, שמאוחדים יחדיו תחת פדרציית הכוכבים המאוחדת.
כמה מחידושי הסדרה נוצרו על-מנת לפתור כמה בעיות תקציביות: הרעיון למנוע "על-חלל" לא היה חדש בסדרות המדע בדיוני, והוא אִפשר מסע מהיר בחלל. שימוש במשגר שבעזרתו מתאפשרת טלפורטציה ממקום למקום, אִפשר העברת אנשים וחפצים בצורה מהירה יותר מאשר שימוש במעבורת חלל, דבר שהיה מייקר את ההפקה. נעשה שימוש במכשיר קשר נפתח (Communicator) במקרים רבים בהם היה צורך לתקשר בין אנשי הצוות ממרחקים גדולים. עיצוב זה של המכשיר הוטמע מאז 1990 בטלפונים סלולרים רבים.
פרק הפיילוט הוצע לרשתות הטלוויזיה CBS ו-NBC, אך נדחה על ידי שניהם. לנרד נימוי (ספוק) ומייג'ל בארט (מספר אחת / כריסטין צ'אפל), שכיכבו בפרק הפיילוט, היו היחידים שעברו לפרק פיילוט שני, שבו החליף ויליאם שאטנר את ג'פרי האנטר כקפטן הספינה, וכאשר עלתה הסדרה לאוויר נוספו דמויותיהם של ד"ר לאונרד מק'קוי (דפורסט קלי), המהנדס הראשי מונטגומרי סקוט (ג'יימס דוהן), ההגאי היקארו סולו (ג'ורג' טקיי), ג'ניס ראנד (גרייס לי וויטני) ואחראית הקשר אוהורה (נישל ניקולס), כאשר הנווט פאבל צ'כוב (וולטר קניג) הוצג בעונה השנייה. בנוסף, הסדרה הציגה דמויות שנהרגו מיד לאחר שהוצגו. מאוחר יותר התפתח המונח חולצה אדומה כדי לתאר את אותם אנשי צוות, שכל תפקידם היה להיהרג.
צוות ההפקה של רודנברי כלל את הארט דיירקטור מאט ג'פריס, שעיצב את ספינת החלל "אנטרפרייז" כגוף צלחתי-בעל צילינדרים (עיצוב שנשמר בסדרות ההמשך השונות), ואליו מיוחסים המסדרונות הצרים (Jefferies Tubes) המרכיבים את גוף הספינות של צי הפדרציה בסדרות ההמשך. ג'פריס אף עיצב את תפאורת הסיפון של ה"אנטרפרייז".
הסדרה הציגה בפני הצופים רעיונות שהופיעו בסרטים וסדרות מדע בדיוני רבים: מנוע על-חלל, טלפורטציה, מכשירי ניווט וסורקים ידניים, נשקי אנרגיה, מסופי מחשב שולחניים, ניתוחי לייזר, מערכות הסוואה לחלליות, וקול מחשב ספינה סינתזי. לראשונה אוגדו יחדיו הקונספטים הללו בסדרה אחת.

עלילת הסדרה

הסדרה מתרחשת באמצע המאה ה-23 ומגוללת את הרפתקאותיהם של צוות ספינת החלל "אנטרפרייז", במסעותיהם לגילוי עולמות ותרבויות חדשים. בראש צוות הספינה עומדים קפטן ג'יימס טי קירק (ויליאם שאטנר), הקצין הראשון ספוק (לנרד נימוי) וקצין הרפואה הראשי ד"ר לאונרד מק'קוי (דפורסט קלי). צוות הספינה הוא רב-לאומי ומוצא חבריו מגוון: סקוטי (מונטגומרי סקוט), יפני (היקארו סולו), אפרו-אמריקנית (אוהורה) ורוסי (פאבל צ'כוב) ולמעשה בין-כוכבי, כאשר הקצין הראשון הוא וולקני (ספוק). המושג רב-לאומי משמש כאן לשם נוחות בלבד – לפי הסדרה, כדור הארץ במאה ה-23 אינו מחולק יותר למדינות שונות והוא חבר בפדרציית הכוכבים המאוחדת.
בין הפרקים השונים כמעט שאין חוט עלילה מקשר ודי בהיכרות בסיסית כדי שיהיה ניתן לצפות בהם באופן עצמאי. דבר זה נכון גם לגבי סדרות ההמשך, אם כי יש כאלה המקבלות אפיון סדרתי.
קריינותו של ויליאם שאטנר בתחילת כל פרק ציינה את מטרת משימתם של צוות הספינה:
החלל – הסְפָר האחרון. אלו הם מסעותיה של ספינת החלל אנטרפרייז. משימתה בת חמש השנים: לחקור עולמות חדשים ומשונים, לחפש חיים חדשים ותרבויות חדשות. לצעוד באומץ במקום שבו איש טרם צעד...

חידוש הסדרה

בספטמבר 2006, רשת CBS החלה בשידורי סינדיקציה של גרסה מעודכנת לסדרה המקורית, עם איכות שידור HDTV והוספת אפקטים מיוחדים, בעיקר לטובת צילומי חוץ. נעימות הפתיחה והסיום נערכו מחדש לסאונד דיגיטלי משופר. ב-26 ביולי 2007, אולפני פרמאונט הודיעו כי הסדרה המשופרת (Star Trek Remastered) תצא לפורמט DVD, ומאז שלוש עונות הסדרה יצאו בפורמט זה.